Vrou sonder vingerafdrukke kry nuwe hoopSandra Horne (38), ŉ vrou van die Kaapse Vlakte, is met ŉ baie skaars veltoestand genaamd epidermolise gebore. Dié veltoestand veroorsaak dat die vel baie sensitief is en baie vinnig rofies vorm. As gevolg hiervan het Horne haar hele lewe lank nie vingerafdrukke nie. Horne sê om nie vingerafdrukke te hê nie, gaan met ŉ klomp uitdagings gepaard. “Daar is baie plekke waar ŉ mens jou vingerafdruk nodig het, soos byvoorbeeld by die bank. Dit is ŉ groot probleem. Op die einde van die dag sukkel ek maar baie daarmee.” Horne het verlede jaar aansoek gedoen vir ŉ ID-slimkaart by die departement van binnelandse sake, maar dit was onsuksesvol as gevolg van die afwesigheid van haar vingerafdrukke. Sy het wel later haar ID-slimkaart gekry nadat sy ŉ beëdigde verklaring ingedien het wat haar aansoek ondersteun, maar haar vingerafdrukke is steeds nie op die nasionale bevolkingsregister geberg nie. Die IT-maatskappy Bytes Systems Integration het van Horne se situasie te hore gekom en was gretig om haar te help. Hulle het nuwe tegnologie op haar getoets waarmee vingerafdrukke onder die veloppervlak gelees kan word deur middel van skandering. “Die toets was suksesvol,” het Etienne Basson, projekbestuurder by Bytes Systems Integration, gesê. “Toe Sandra ingestem het om deel te neem aan die toetse, was ons verheug om te bewys dat sy wél vingerafdrukke het,” het hy gesê. “Die feit dat die vingerafdruk-skandeerders “binne-in” jou vinger kan inkyk, maak dit baie gevorderd en uniek.” Dié spesiale tegnologie is deur HID Global verskaf. Horne is opgewonde om nou vingerafdrukke te hê. Sy het grappenderwys gesê dat sy nou nie meer die ideale kandidaat vir die perfekte misdaad is nie, omdat sy nou geïdentifiseer kan word. Horne het gesê sy hoop ander mense met veltoestande of ou mense wat ook nie meer vingerafdrukke het nie, kan nou sien dat daar wel hoop is. “Ek is sekerlik nie die enigste persoon wat met dié probleem sit nie. Dit is baie ongerieflik, en jy moet iets aan die saak doen as jy ongelukkig is – jy weet nooit wanneer dit deure vir jou sal oopmaak nie. Daar is mense daar buite wat kan help, soos wat Bytes my nou gehelp het. Hulle kan nie wonderwerke verrig nie, maar hulle kan die probleem vir jou beter maak, en dít maak ŉ groot verskil,” het sy gesê.